Înalta Curte de Casație și Justiție a validat, marți, 19 martie, alianța electorală Dreapta Unită USR – PMP – Forța Dreptei, admițând contestația făcute de cele 3 formațiuni față de decizia Biroului Electoral Central.
Dreapta Unită va fi pe buletinele de vot pe 9 iunie. Decizia abuzivă a Biroului Electoral Central a fost desființată de ICCJ
"Mă bucur că a învins libertatea de asociere și democrația. În România nu este totul pierdut, avem dreptul să mergem către români și să le cerem încrederea pe 9 iunie. Dreapta Unită a revenit pe buletinul de vot, după ce PSD a încercat să ne elimine", a declarat Eugen Tomac, președintele PMP.
Totodată, un comunicat la partidului Forța Dreptei precizează că decizia ÎCCJ dovedește că hotărârea inițială a BEC a fost una "determinată de o majoritate politică ostilă democrației, controlată de PSD, care a eșuat lamentabil"
Biroul Electoral Central a respins, duminică, 17 martie, protocolul de constituire a alianţei electorale "Dreapta Unită USR - PMP - Forţa Dreptei", la solicitarea reprezentantului PSD.
În esenţă, BEC a motivat respingerea protocolului prin faptul că, în Registrul partidelor politice, Cristian Diaconescu este cel care apare ca preşedinte al PMP, în timp ce protocolul de constituire a alianţei electorale a fost semnat de Eugen Tomac şi Ionuţ Simionca.
Alianţa Dreapta Unită a depus luni, 18 martie, la Înalta Curte de Casaţie şi Justiţie o contestaţie la decizia Biroului Electoral Central.